### Resume

En privat lodsejer har anmodet om igangsætning af lokalplanen. Lokalplanområdet ligger i den sydlige del af Egtved. Jorden henligger i dag som udyrket landbrugsjord og midt i lokalplanområdet ligger der en gård, som bevares. Der planlægges for ca. 12 åben-lav boliger og 14 tæt-lav boliger.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik:

Teknisk udvalg besluttede på mødet 3. maj 2022, pkt. nr. 100, at igangsætte udarbejdelse af lokalplan nr. 1348.

Lokalplanens indhold:

En lodsejer har anmodet om at igangsætte en lokalplan for et nyt boligområde på ca. 2,7 hektar i den sydlige del af Egtved. Formålet med lokalplanen er at give mulighed for opførelse af ca. 12 åben-lav og 14 tæt-lav boliger. Lodsejer ønsker at udstykke den eksisterende gård og udvikle området omkring den til boligområde. Gården har i dag privat adgangsvej fra [adresse].

![](data:image/png;base64...)

Figur 2: Udkast til fremtidig udnyttelse af lokalplanområdet

Lokalplanområdet henligger i dag som udyrkede arealer. Terrænet bugter sig og falder fra nordvest mod øst med op til 4 meter. Arealet er præget af lavninger og slugter. Vest for lokalplanområdet falder terrænet drastisk, og der vil kunne opnåes fin udsigt fra flere grunde. Det skal sikres, at områdets bebyggelse så vidt muligt indpasses i terrænet, så byggeriet er med til at understrege terrænets kurver og udsigt til den omkringliggende natur.

Lokalplanforslaget er i overensstemmelse med kommuneplanen.

Miljøvurdering:

Forslag til lokalplan nr. 1348 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalpaner, og 8 uger for lokalplaner med tillæg der har været i fordebat.

Høringsperioden for lokalplanen fastsættes til 4 uger. Lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelsen af offentligheden.

Overtagelsespligt/Frafaldserklæring:

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanen giver mulighed for at bevare den eksisterende gård, hvilket er mere bæredygtigt end at bygge nyt. Der udlægges ikke nye arealer til byudvikling, da planen ligger inden for et område, som allerede er udlagt til byudvikling i kommuneplanen. Der er taget hensyn til håndtering af regnvand inden for lokalplanområdet. Anvendelse af hjemmehørende træer og buske er med til at forbedre biodiversiteten. Der er mulighed for at anvende fjernvarme i området. Fjernvarme er en effektiv, grøn og bæredygtig løsning.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler overfor byrådet, at forslag til lokalplan nr. 1348 vedtages og offentliggøres i 4 uger. |

### Beslutning

Anbefalet.

Herman Jessen og Børge Schou var fraværende.